정조 23년
己未九月二十八日辰時上御誠正閣右副承旨入侍左議政同爲入侍大臣備局堂上引見入侍時右副承旨金羲淳假注書呂東植記注官金景煥承膺祚左議政李秉模以次進伏訖上曰注書出去次對同爲引入可也賤臣承命出傳右承旨鄭尙愚事變假注書弼聖賚與右議政李時秀判敦寧府使鄭民始行禮曹判書金文淳刑曹判書李得臣兵曹判書李在學戶曹判書趙鎭寬吏曹判書徐龍輔行護軍李漢豐行左承旨李書九工曹參判李冕膺應敎韓用鐸以次進伏訖秉模等曰霜寒稍高日間聖體候若何上曰一樣矣秉模等曰寢睡水剌之節何如上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣秉模等曰元子宮氣候亦一樣而睿學日就下情誠欣忭矣上曰好在課讀矣上曰卿之實𧏮予豈不知而夏間處義時則有難遽然許副矣日前又觀疏語所陳則難强之勢非出托辭及今許解俾便調理則以公以私可謂兩便而初疏卽副事面亦涉如何欲待一番面諭而念卿病勢難以侵早赴公故今於日高之後始乃召接矣卿若姑捨廟務安心養閒則有若沈疴之去體亦可爲愼攝之道矣秉模起伏曰下敎及此不勝感泣矣臣於今夏恩敎以後惟俟體諒不敢言病秋涼以來末由强力百爾思量冒死陳懇只切惶悚之忱矣卽於史官之來傳敎之下恩言鄭重辭旨隆摯至以面諭後體諒爲敎臣於是仰承德意力疾趨召冀蒙恩旨竭蹶入來且惶且感不知所達矣上曰然則今筵當爲許副而旣已來會先爲次對後遞解亦爲好耶秉模曰臣雖冀卸重任若有當奏之事則豈敢不仰達而諸道年分姑未齊到別無稟處之事矣時秀曰諸道之舊還分排似有晩時之慮矣上曰今年雖是豐歲其中不食處或無白徵之弊而向來東風後農形果無所損云耶秉模曰風勢初非大段而亦不彌日故農形則別無所損矣上曰以大體論之則與昨年及丙辰何如秉模曰今年則晩移雖善成而甘霈之餘過爲茁茂反有速長之病故畓農則未知與昨年優劣如何而田穀及木花無一不熟者民事幸甚矣至若丙辰則湖南間有稍歉處而混包於他邑之豐矣今年則畓農雖遜於丙辰而各穀皆爲豐穰矣上曰籌謨果無可奏者乎秉模曰僚相俄以舊還事仰奏矣三南之昨年停退條當與新還一體收捧各年舊還竝當分數磨鍊而湖南之再昨年仍停條則與舊還稍別亦當依數準捧矣上曰所謂仍停果是何名色也書九曰此蓋再昨年停退條當捧於昨年而昨年未得準捧故名色則稱以仍停而廟堂則當以舊還分排矣上曰三道停退之數當爲幾何秉模曰嶺南則十萬餘石湖南則六萬餘石湖西則五萬餘石矣上曰停退之數亦爲不些今年內準捧果不爲難乎秉模曰以嶺南之大十萬石則可以無慮準捧而兩湖則數爻本非過多收捧似不爲難矣上曰旣捧停退又及舊還則民之受弊亦爲可念矣秉模曰然矣生民疾苦無時可已此誠悶然處矣上曰湖南右沿之今年年事旣不及於左沿則舊還收捧必被偏苦此不可不商量處也湖南若爲勿捧則兩道之民亦不無斑駁之歎此事誠爲重難矣秉模曰聖敎誠至當矣其外則京畿及水原廣州江華俱有流來舊還而關北海西則竝無可捧者關東則吏奴之逋所定年限已滿而尙未準捧爲弊多端云申飭道臣從速收殺之地似好而關西之每出舊還甚爲悶然而此亦不可不使之準捧矣大抵停退之法雖救目下之急而收捧之際反貽民弊臣則以爲少加變通似好矣上曰此亦有難遽議而卿言誠是矣秉模曰諸道舊還當此均登之時固當多數分排而昨年失稔之餘今秋民勢在所當念京畿自戊午未捧條至壬子條合二萬一千一百餘石分排而此外又有戊午停退八百石此則當與新還一體收捧水原甲寅條三千六百餘石廣州甲寅條四千六百餘石江華甲寅條三千三百餘石關西自戊午未捧條至辛亥條合四萬五千一百餘石分定使之準捧湖南則昨年停退爲六萬九千一百餘石湖西則昨年停退爲五萬八千八百餘石嶺南則昨年停退爲十萬四千九百餘石統營則昨年停退之散在三南者爲一萬八千八百餘石此蓋今年應捧者則更當以各年舊還磨鍊捧上而今奉聖敎旣念沿邑偏重之苦又軫他邑斑駁之慮謹體德意三道及統營舊還姑爲置之俾各專意於昨年停退條關東反逋之移錄舊還外限年分捧者反爲吏輩侵索小民之端從速收殺以爲永祛根柢之意分付何如上曰依爲之畿甸年事民力不及於三南流來舊還之此時督捧豈有豐歲之樂乎與三都勿捧事分付關東則吏奴之逋爲弊於民間如許而道臣漫若不知其可曰知旬宣之道乎今年勤慢卿等各別考察先以此意嚴飭可也出擧條上曰臺諫入來聖賚承命出傳與掌令鄭澣偕入進伏上曰臺諫誰也尙愚曰掌令鄭澣矣上曰摠帥何不入來乎在學曰以拘忌來詣闕外不得登筵矣上曰八耋老將之責以制閫誠爲難矣秉模曰然矣仍奏曰伏見前壯帥隱卒之敎則辭旨隆摯與他自別將臣有知必當感泣矣上曰此將臣病勢雖曰沈篤而猶望其萬一之幸矣豈意今者遽至此境耶念其平日效勞殫誠非比尋常無異古人之汗馬矣今焉已矣亦復奈何在逝者則謂之哀也宜謂之榮也亦宜而在朝廷則失一倚毗之人華城事亦乏委任之手誠不成說矣逝者則已矣而前訓將之病近復何如云耶將臣似聞知矣漢豐曰數日來一倍添劇殆無省覺云矣上曰近日將臣之委任者相繼凋零昨日傳敎亦以大樹飄零爲言而前訓將又如是沈重誠爲悶然矣摠帥旣是年老之人且當捧糴之時軍務之重有難强力何以則爲好耶秉模曰摠戎使李邦一老病難强而北漢捧餉在卽合有變通之道故敢此仰達矣上曰右相之意何如時秀曰此將臣向於籌坐以老病實狀來言於臣等可知其難强矣上曰許遞可也出擧條尙愚曰摠戎使李邦一許遞事命下矣將兵之任不可一刻無摠察之人何以爲之乎上曰摠戎使出代間御將兼察牌招聽傳敎摠戎使之代時任將臣及衆所共知實病外擬入可也出擧條仍敎曰摠戎使之代若以實病外備擬則當入文宰舊望一人而其外則誰有可合者乎秉模曰壯帥訓將有難移擬而此外則甚爲乏少猝難思得矣上曰卿等旣居以人事君之職薦剡之材必有其人以地處以人望誰有當次者乎秉模曰若以家數求之則申大謙李得濟俱是將種人亦可取其外則未知誰某可合矣上曰右相則以爲何如時秀曰臣亦無異見而似無逾兩人者矣上曰向筵酬酢有讀書人採訪之敎矣卿等果有留意者否秉模曰伏承下敎以後豈敢不留意而如是之人未易求得矣上曰今番文廟享官甚爲乏人試官排望亦云苟簡而亞卿則春間陞品之人或有病難供役者云亞尹一窠以三銓久次中加望陞擢之地好矣秉模曰亞卿近甚乏人三銓前望中尹行元李翊模亞尹加望事旣伏奉筵敎以此分付該曹何如上曰依爲之宰臣李義弼其人之謹愼常以爲可喜向者處分亦出於責備至今在從二品之列判尹望一體擬入可也出擧條仍命書榻敎曰亞尹之代旣有筵敎銓望中尹行元李翊模今日政加望擬入命龍輔書九進前敎曰試望中堂上尤爲苟簡至以未經參議人將爲備擬云事面甚不成說矣秉模曰然矣書九曰謹考政院謄錄則先朝己未年謁聖時試官有二望擬入之例矣上曰試官二望近例所無而謄錄則持入也景煥承命出持入命入之覽訖敎曰己未以後則前例多不載錄此後須加修明可也上曰入侍玉堂以京試官事嘗有所遭矣用鐸曰然矣上曰此家之人宜有拔例擢用之典而柔善太過是爲可欠矣時秀曰柔善則雖爲可欠而薄俗中淳實誠爲不易而文華亦甚可取矣命書傳敎曰左副承旨右副承旨許遞前望單子入之待下批牌招察任仍命入前望景煥承命出持入點下訖尙愚讀奏用鐸先退上曰承旨一窠從當下批而向來禮判當銓時應敎通望人何不入於前望而果爲誰某誰某文淳曰嚴耆洪樂游已爲陞資申絢金履永俱在外任而金履永則未經準職矣命書傳敎曰通禮未差之代三司中勿拘外任令該曹口傳擬入敎秉模曰籌謨重任有難捨卿而今年民事稍可弛慮迨此暇矣暫爲閒歇則卿心爽然可以諒得而至若考試之役則須間間入來好矣秉模曰以臣私義言之則今始卸免雖曰後時亦可以少伸而賤疾調將得尋生路恩敎之下不勝感惶而第臣病狀近益添劇今番試役恐難强力此後若得稍蘇則豈敢不竭蹶趨承乎命書傳敎曰左相所患麻痺之症換節之時難以晨夜之勞强之且況夏間處義也以從後體諒爲言則値今霜寒姑爲勉副勿使添損實合敬禮之義左相特許所懇今日政置處下批仍卽肅命仍敎曰今卿雖已遞解而廟務之外有他可奏之事乎秉模曰先正臣文成公李珥道德經濟朝野至今賴之朝家崇報之典前後累勤而其家直派近甚零替香火冷落令該曹訪問錄用何如上曰依爲之出擧條秉模曰漢城主簿鄭復煥向因僚相筵奏特蒙陞六之恩而以其無薦不得擬於守令望云大臣旣有所奏聖心寔出於念其家爲官享之盛意則講與薦有無恐不必爲拘以此分付該曹何如上曰依爲之出擧條仍命就座民始曰臣於千萬料外伏蒙將任除旨而才具不逮已無可言近來精力益難堪承且臣方帶壯勇提調之任而又兼他將則便是兩軍門以此以彼末由承膺惟伏望體諒焉命書傳敎曰筵席陳懇若此一欲體諒亦有設言旣爲之則姑遞亦可禁衛大將鄭民始今姑許遞尙愚曰禁衛大將鄭民始許遞事命下矣將兵之任不可一刻無摠察之人何以爲之乎上曰禁衛大將出代間都提調摠察從事官發牌聽傳敎可也出擧條文淳曰今番禮部咨文旣有三節慶賀表文勿爲封進之知委則三節日望闕禮係是賀儀似當停止表文旣不封進則拜表行禮亦當勿爲擧行故敢此仰達矣上曰依爲之出擧條鎭寬曰日前李烷事處分之截嚴寔出我聖上深軫近來鎭營之多行不法爲此懲礪之擧孰不仰聖意之攸在而第念營將之職卽是道內別星也驛子則雖非鎭卒卽亦官屬也若以殘虐逼殺之故加倍用律無所不可但此事端起於施棍驛卒而竟致營將之受棍該閫充軍道內則其於體貌恐涉如何敢此仰達矣上曰卿言亦或一道李烷他道勿限年定配可也出擧條文淳曰午漏已下而水剌晩時伏望還內焉上曰唯諸宰中誰有奏事之人乎龍輔曰左議政李秉模勉副事命下矣當爲置處而本曹時無相當窠依例送西何如上曰依爲之出擧條時秀進伏曰日昃臨殿之時豈敢更煩奏達而鼎席初未備員僚相又爲遞解廟堂事誠不成說矣上曰今當枚卜矣仍命書傳敎曰右議政命招卜相尙愚曰卜相事命下矣所當政官牌招開政而今方開政今日政下批何如上曰依爲之出擧條書九曰取考謁聖時日記則因本院啓辭試官亦爲隨駕而儒生自集春門隨入矣今亦依此爲之乎上曰依爲之出擧條書九曰取考謁聖時日記則留門後大駕未出宮前先入儒生矣今亦依此爲之乎上曰依爲之出擧條命備堂先退尙愚曰入侍臺諫不爲傳啓推考何如上曰置之使之進前澣進伏曰三司合啓兩司合啓以諫院不備姑停憲府則無傳啓矣上曰宜以停朝市措辭矣仍命退諸臣以次退出